Knap 100 personer deltog mandag i en happening på Regionshospital Nordjylland i Hjørring. Alle var samlet for at sige farvel til lungemedicinsk afdeling, der nu lukker grundet personalemangel. Det faktum ærgrer social- og sundhedsassistent Line Bjørnlund Larsen. - Vi er bekymrede for, hvordan patientsikkerheden bliver fremadrettet, når vores lungepatienter ikke får samme kompetencer, som de har fået hidtil, siger hun, inden sygeplejersken Janni Skovgård følger op. - Det er en lidt en æra, der er forbi for mange af os, der har været på lungemedicinsk afdeling i rigtig mange år, siger hun. Lægefagligdirektør maner til besindighed Fremover skal lungepatienterne fordeles ud til andre medicinske afsnit, og her følger en del af personalet fra den nu tidligere lungemedicinske afdeling med. Derfor er der, ifølge Region Nordjyllands lægefaglige direktør, ikke grund til bekymring. - Patienterne kan være helt trygge, og der er ikke tale om, at patientsikkerheden er truet, som nogen har været ude at sige. Vores patienter får den samme behandling, som de fik i sidste uge på det lungemedicinske afsnit, for personalet følger med, og vi tilbyder den samme behandling, siger Søren Hjortshøj. Lige nu skal 10 patienter flyttes, og de kommer hovedsageligt over på hjertemedicinsk afdeling. - Flytningen sker nænsomt, hvor det nøje vurderes, hvilket afsnit den enkelte patient skal overflyttes til, fastslår lægefaglig direktør, Søren Hjortshøj. Region Nordjylland oplyser, at der vil være det samme antal sengepladser som førhen.

Referat:
Afdelingen skal lukkes på grund af personalemangel.